Fil-15 ta' Ottubru 2018, il-Kunsill iddiskuta u adotta konklużjonijiet dwar ir-Repubblika Ċentru-Afrikana. Fil-konklużjonijiet tiegħu, il-Kunsill jissottolinja li s-sitwazzjoni fir-Repubblika Ċentru-Afrikana (RĊA) għadha fraġli ħafna u l-UE tibqa' impenjata fl-appoġġ lejn il-pajjiż. L-UE tenfasizza l-ħtieġa li tkompli l-ħidma, permezz tad-diversi strumenti tagħha, biex tgħin lir-RĊA terġa' lura fit-triq tal-istabbiltà, il-paċi u l-iżvilupp u biex jintlaħqu l-aspirazzjonijiet ta' paċi u rikonċiljazzjoni dejjiema tal-popolazzjoni kollha kemm hi. L-UE ttenni l-appoġġ tagħha għall-Inizjattiva Afrikana għall-Paċi u r-Rikonċiljazzjoni taħt l-awspiċi tal-Unjoni Afrikana u taħt it-tmexxija tal-President Touadéra biex jintlaħaq ftehim ta' paċi u ta' rikonċiljazzjoni , jinħolqu l-kondizzjonijiet għad-diżarm sħiħ tal-gruppi armati u tissaħħaħ l-awtorità tal-Istat, filwaqt li tinżamm l-unità u l-integrità tar-RĊA. L-UE tisħaq ukoll fuq l-importanza tal-involviment inklużiv tal-istituzzjonijiet kollha u tal-atturi kollha tas-soċjetà Ċentru-Afrikana, inkluż in-nisa, iż-żgħażagħ u s-soċjetà ċivili. L-UE tħeġġeġ lill-atturi internazzjonali kollha, b'mod partikolari dawk impenjati fir-RĊA, biex jappoġġaw l-azzjoni tal-gvern u l-Inizjattiva Afrikana b'mod koordinat tajjeb u kompletament trasparenti Il-Kunsill jilqa' wkoll l-impenn tal-Missjoni Multidimensjonali Integrata tan-Nazzjonijiet Uniti għall-Istabbilizzazzjoni fir-RĊA (MINUSCA), b'mod partikolari b'appoġġ lill-awtoritajiet tar-RĊA fit-twettiq tal-proċess ta' riforma tas-settur tas-sigurtà u biex jiġu megħjuna jerġgħu jistabbilixxu l-awtorità tal-Istat. Il-Kunsill jenfasizza li s-sitwazzjoni tas-sigurtà, inkluż it-theddid ibridu, tikkonferma l-ħtieġa li jibqgħu jissaħħu l-Forzi Armati Ċentru-Afrikani (FACA) , u jilqa' t-talba mir-RĊA għal assistenza addizzjonali għall-Forzi tas-Sigurtà Interna, b'mod partikolari permezz ta' impenn ċivili. Il-ministri stiednu lis-SEAE biex jistabbilixxi u jibgħat malajr kemm jista' jkun pilastru interoperabbili ċivili u militari fi ħdan l-EUTM RCA , inkarigat milli jipprovdi parir strateġiku f'dan il-qasam. L-UE tibqa' imħassba bis-sitwazzjoni umanitarja fir-RĊA u tenfasizza l-ħtieġa li l-komunità internazzjonali timmobilizza bi tweġiba għall-emerġenza umanitarja , u ttenni l-impenn kontinwu tagħha permezz tal-Fond Fiduċjarju Bêkou. L-UE tibqa' impenjata bis-sħiħ lejn ir-RĊA, b'pakkett ta' EUR 487 miljun allokat għall-perijodu 2017-2020. Aqra hawn it-test sħiħ tal-konklużjonijiet Delegazzjoni tal-UE għar-RĊA Ara l-paġna tal-laqgħa